ལྷ་མཆོག་ཚངས་པ་ཆེན་པོའི་གཏོར་འབུལ་
ཡིད་བཞིན་དབང་རྒྱལ་བཞུགས།
༄༅། ། ཧྲཱིཿ དཔལ་ལྡན་འདྲེན་མཆོག་གར་དབང་སྣང་མཐའ་ཡས། ། ཁྲོ་རྒྱལ་
ཡོངས་ཀྱི་དབང་ཕྱུག་རྟ་མཆོག་དཔལ། ། སྲིད་གསུམ་ཟིལ་གནོན་མཚོ་སྐྱེས་རྡོ་རྗེའི་
ཞབས། །རྣམ་གསུམ་དབྱེར་མེད་ཐུགས་རྗེའི་བྱིན་ཕོབ་ཅིག ། བཀའ་སྡོད་དྲེགས་པ་
ཡོངས་ཀྱི་སྡེ་དཔོན་ཆེ། ། དབང་ཆེན་ཐུགས་སྤྲུལ་དུང་གི་ཐོར་ཚུགས་ཅན། ། འཁོར་
བཅས་མ་ཐོགས་དམ་ཚིག་དབང་གིས་ནི། ། རིངས་པར་ཚུར་སྤྱོན་དགྱེས་པའི་ཞལ་
སྟོན་ཅིག ། རང་མདུན་འཇའ་སྤྲིན་མེ་རླུང་འཚུབ་པའི་དབུས། ། འུར་འུར་ཐོག་ཐོག་
འཇིགས་པའི་སྒྲ་སྒྲོག་ཅིང་། ། ཞི་འཛུམ་འགྱིང་བག་རོལ་པས་ལེགས་བཞུགས་ལ། །
དམ་དགོངས་མཆོད་བཞེས་རྣམ་བཞིའི་འཕྲིན་ལས་སྒྲུབས། ། བདེ་སྟོང་སྒྱུ་འཕྲུལ་
འདོད་དགུའི་དམ་ཚིག་རྫས། ། ཉེར་སྤྱོད་འདོད་ཡོན་སྨན་རག་བདུད་རྩིའི་སྐྱེམས། །
རྒྱན་གྱི་གཏོར་མ་ལས་བཞི་ལྷུན་གྱིས་གྲུབ། ། གདུག་ཅན་བསྒྲལ་པའི་ཤ་ཁྲག་ནང་
- 229 -

བསྟན་སྲུང་དབང་བོ་རྣམས་ཀྱི་གསོལམཆོད་གཏོར་འབུལ་གྱི་སྐོར།
ཁྲོལ་སྤུངས། ། སྲོག་ཆགས་གོ་མཚོན་ཕྱི་ནང་གསང་བའི་རྟེན། ། རི་གླིང་རྒྱལ་སྲིད་
འདོད་དགུའི་རིན་ཆེན་གཏེར། ། སྟོང་གསུམ་ཁྱབ་པར་སྤྲུལ་ཏེ་ཁྱོད་མཆོད་ན། །
རྟེན་ལ་དགྱེས་བཞུགས་མཆོད་བཞེས་བསམ་དོན་སྒྲུབས། ། ཤེལ་དཀར་རི་བོས་
དབང་གཞུའི་གོས་གྱོན་བཞིན། ། བཟོད་དཀའི་གཟི་འབར་ལྷབ་ལྷུབ་ན་བཟའ་
གསོལ། ། ཕྱག་གཡས་ཤེལ་གྲིས་བཟའ་སྐར་ཕོ་ཉར་འགྱེད། ། གཡོན་ན་དམ་ཉམས་
འཆིང་བྱེད་གློག་ཞགས་འཁྱུག ། རྫུ་འཕྲུལ་རྟ་མཆོག་ངང་སེར་སྟེང་ན་རོལ། ། དབང་
རྟགས་གཡས་འཁྱིལ་དུང་གི་ཅོད་པན་མཛེས། ། གཞལ་མེད་རིན་ཆེན་རྒྱན་མང་ཀུན་
ནས་ཀླུབས། ། རེས་འགའ་མདོག་དམར་བཙན་རྟ་རག་པ་ཆིབས། ། བེང་ཆེན་ཞགས་
ཐོགས་འོད་འབཪ་བསེ་ཁྲབ་གསོལ། ། ཁྲོ་གཏུམ་རབ་འཇིགས་བསྟན་དགྲའི་སྲོག་ལ་
རྔམས། ། ཕྱོགས་བཅུའི་ཆོས་འཁོར་སྐྱོང་ཞིང་བྱ་ར་མཛད། ། སྐུ་གསུང་ཐུགས་སྤྲུལ་
ལྷ་བཙན་དམུ་བདུད་སོགས། ། དྲེགས་པའི་དམག་དཔུང་ཆོ་འཕྲུལ་སྣ་ཚོགས་སྟོན། །
སྡེ་བརྒྱད་འཁོར་ཚོགས་བགྲང་ལས་འདས་པར་བཅས། ། བསྟོད་ཅིང་གསོལ་གྱི་རྟག་
ཏུ་མ་གཡེལ་བར། ། བརྩེ་བའི་སྤྱན་གྱིས་དགོངས་ལ་འཕྲིན་ལས་སྒྲུབས། ། རིག་འཛིན་
བརྒྱུད་པ་དབང་ཆེན་དཀྱིལ་འཁོར་ལྷའི། ། དམ་ཚིག་རྡོ་རྗེའི་རི་མོ་འགྱུར་མེད་པ། །
ལྷ་ཆེན་ཐུགས་ཀྱི་དཔལ་བེའུར་ཉམས་མེད་པས། ། བསྟན་དང་རྣལ་འབྱོར་སྲུང་སྐྱོབ་
འཕྲིན་ལས་མཛོད། ། མི་འདོད་ཕྱི་ནང་རྐྱེན་ངན་མ་ལུས་བཟློག ། ཚེ་བསོད་སྡེ་
བཞིའི་ལེགས་ཚོགས་གོང་དུ་སྤེལ། ། སྲིད་ཞིའི་ཕུན་ཚོགས་མཐའ་དག་དབང་དུ་
བསྡུས། ། མི་བསྲུན་ཞིང་བཅུའི་སྡེ་ཚོགས་ཐལ་བར་རློགས། ། རྨད་བྱུང་ཐོགས་མེད་
མཐུ་སྟོབས་གཟི་བྱིན་གྱིས། ། ནག་ཕྱོགས་བདུད་སྡེའི་གཡུལ་ངོ་ཕམ་མཛོད་ལ། །
རྒྱལ་བསྟན་དྲི་མེད་དབུ་འཕང་སྲིད་རྩེའི་བར། ། མངོན་འཕགས་ལྷ་རྒྱལ་ང་རོ་སྒྲོག་
པར་མཛོད། ། སྙིགས་མའི་རང་མཚང་རྡོལ་བའི་དུས་མཐའ་འདིར། ། མཐུ་རྩལ་
བསྐལ་པའི་དམེ་དཔུང་ལྟར་བསྐྱེད་ལ། ། འཕྲིན་ལས་རྣམ་བཞིའི་རོལ་གར་འབུམ་
ཕྲག་གིས། ། བསྟན་འགྲོའི་ལེགས་ཚོགས་རྫོགས་ལྡན་དུས་བཞིན་མཛོད། ། མ་དག་
- 230 -

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཏ༽
འཁྲུལ་ངོར་མཐུ་ལྡན་དྲེགས་པའི་གཟུགས། ། དབང་བོའི་གཞུ་བཞིན་སོ་སོར་སྣང་བ་
ལས། ། རང་བཞིན་ཆོས་སྐུའི་ཀློང་དུ་རྩ་བ་གསུམ། ། རོ་གཅིག་ངེས་རྙེད་དད་གདུང་
རྩེ་གཅིག་པས། ། དེང་གཟུང་བྱང་ཆུབ་མཐར་ཐུག་ཚེ་རབས་སུ། ། མི་འབྲལ་གཏན་
གྱི་གྲོགས་སུ་ཉེར་བསྟེན་ན། ། རྣམ་བཞིའི་འཕྲིན་ལས་འོད་སྟོང་རྩེ་དགའ་ཡིས། ། སྡེ་
བཞིའི་འདབ་སྟོང་རྟག་ཏུ་བཞད་པར་མཛོད། ། ཅེས་ལྷ་ཆེན་ཚངས་པའི་རྒྱལ་པོའི་གཏོར་
འབུལ་འཕྲིན་བཅོལ་འདི་ནི། རང་གཞན་ཀུན་ལ་ཕན་ཕྱིར་ལྷ་ཆེན་གང་གིས་ཉེ་བར་བསྐྱངས་པའི་
རིག་འཛིན་སངས་རྒྱས་རྡོ་རྗེའི་སྐྱེ་བར་བཏགས་པའི། ༧ བཙུན་གཟུགས་བློ་བཟང་འཕྲིན་ལས་ཀྱིས་
བྲིས་པ་ཛ་ཡནྟུ།